કહેવાતા રૂઢિચુસ્ત ભારતે વેદ કાળથી આજ સુધીમાં , ખજુરાહો-કામસુત્રથી માંડી ઇન્ટરનેટ પૉર્ન વચ્ચે, સેક્સુઅલ સ્વતંત્રતા, નગ્નતા અને શરાબ સંબંધિત નૈતિકતા સંદર્ભમાં ઘણા ઉતાર ચઢાવ જોયા છે. બહુધા આ મૂલ્યાંકનો દંભી રહ્યાં છે. અને જે સમયગાળામાં કહેવાતાં નૈતિક મૂલ્યો ઘણાં ઊંચાં હતાં ત્યારે પણ પડદા પાછળ ઘણું બધું ચાલ્યું છે. રાજાઓ, એક્ટરો, અને ધનિકોને તો હમેશાં અલગ માપદંડથી માપવામાં આવ્યા છે. આદિવાસી જાતીઓએ તો પોતાનાં અલગ ધોરણ બનાવ્યાં છે, અને જ્યાં સુધી કહેવાતા સુધરેલા સમાજ દ્વારા દખલ ન થઈ ત્યાં સુધી તેઓ ‘અલ્ટ્રા-મોડર્ન’ લાઇફસ્ટાઈલ જીવતા રહ્યા છે.